**ויק פונטיין** (באנגלית: **Vic Fontaine**) הוא דמות בדיונית שהופיעה בעונות השישית והשביעית של סדרת הטלוויזיה האמריקאית מסוגת מדע בדיוני של מסע בין כוכבים: חלל עמוק 9. הדמות מגולמת על ידי ג'יימס דארן. ויק הוא הולוגרמה המדמה זמר ובדרן בסגנון "ראט פאק" מתקופת שנות ה-60 ונמצאת בתוכנית המופעלת בהולו-סוויטות שבבר של קווארק.

הדמות פותחה על בסיס רעיון של מפיק הסדרה אירה סטיבן בהר, שביקש לשלב בעונה הרביעית דמות מסוג זה שתגולם על ידי פרנק סינטרה הבן. לאחר שסינטרה דחה את התפקיד הרעיון הועלה שוב לקראת העונה החמישית, הפעם בגילומו של סטיב לאורנס, אך נזנח שוב.

דארן קיבל את התפקיד לאחר שבהר פגש אותו במופע בצפון הוליווד והזמין אותו לאודישן.

הדמות הופיעה לראשונה בפרק "His Way" בעונה השישית, וחזרה מאוחר יותר באותה העונה בפרק "Tears of the Prophets" ולאורך העונה השביעית.

ויק עסק במתן עצות רומנטיות לצוות, ועזר להניע את מערכת היחסים הרומנטית בין אודו (רנה אוברז'ונואה) לקירה נריס (נאנה ויזיטור). פונטיין סייע לקווארק (ארמין שימרמן) ולג'וליאן באשיר (אלכסנדר סידיג) להתגבר על אהבתם לג'דזיה דקס (טרי פארל).

אחד מהפרקים המרכזיים בו הופיע הוא "It's Only a Paper Moon", בו הוא סייע לנוג (ארון אייזנברג) להתאושש מאובדן רגלו במלחמה. כתודה על כך צוות תחנת החלל "חלל עמוק 9" החליטו להחזיר לוויק טובה בפרק "Badda-Bing Badda-Bang", בו הם עזרו לו לקבל בחזרה את הבר שלו, לאחר שמאפיה אמריקאית השתלטה עליו.

הצוות חוזר לבר בפעם אחרונה בפרק סיום הסדרה "What You Leave Behind", וחוגג בו את הניצחון על הדומיניון.

פרקים כמו "His Way" ו-"It's Only a Paper Moon" זכו לשבחים, והפרק "Badda-Bing Badda-Bang" הושווה לסרט האחד עשר של דני אושן המפורסם משנות ה-60. הדמות עצמה זכתה לשבחים מהמבקרים, שאמרו שהדמות לא הייתה אמורה לעבוד אבל שבסופו של דבר היא כן: הן בשל הכתיבה והן בשל הופעתו של דארן.

רעיון ופיתוח
------------

 פרנק סינטרה הבן היה הראשון לו הוצע התפקיד
מפיק הסדרה, אירה סטיבן בהר, רצה במשך זמן רב לשלב דמות בסגנון "ראט פאק" במסע בין כוכבים: חלל עמוק תשע, שכן הוא היה מעריץ של לאס וגאס של שנות ה-60 ושל המוזיקה מאותה תקופה. הרעיון הראשוני היה שהדמות תהיה מישהו שיוכל לתת עצות רומנטיות, ושהוא לא יופיע בכל פרק אלא רק כשיהיה בו צורך. כהכנה, בהר ורוברט יואיט וולף, מפיק וכותב בסדרה, כתבו סצנה על מנת לגבש את הדמות, ובהר חשב מיד על שחקן שיוכל לגלם את הדמות החדשה: פרנק סינטרה ג'וניור, שהיה מעריץ ידוע של מסע בין כוכבים. במאי הליהוק, רון סורמה, יצר קשר עם סינטרה, אך סינטרה רצה לגלם חייזר ולא את דמות הזמר, ולכן הרעיון הושהה.

במהלך הפקת הפרק "A Simple Investigation" מהעונה החמישית, הוחלט להכניס את הסצנה שבהר ווולף יצרו בעבר. בהר חשב בזמנו שאולי מישהו כמו סטיב לורנס ירצה לגלם את הדמות במקום סינטרה אבל לורנס לא היה זמין ונמצא שהסצנה ארוכה מכדי להיכלל בפרק, אז הרעיון הושהה פעם נוספת.

בהר לא היה בטוח כיצד לכתוב את הדמות לתוכנית עד שנמצא שניתן לכלול אותה כחלק ממערכת היחסים בין אודו לבין קירה נריס בפרק "Children of Time". במקום לצלם סצנה בודדת, הוא החליט שצריך ליצור פרק שלם שיתרכז בסביבת לאס וגאס של שנות ה-60, וכתוצאה מכך הפקת הפרק "His Way" החלה.

כמה אנשים רואיינו לתפקיד, כולל טום ג'ונס, רוברט גולט וג'רי וייל. בינתיים, בהר נכח בהופעה במלון Beverly Garland בצפון הוליווד יחד עם חבר, שם ראה את ג'יימס דארן מחלק חתימות. בהר חשב שדארן כל כך מקסים עד שרצה לדבר איתו על התפקיד של פונטיין בו במקום, אבל חברו אמר לו שהוא חושש שדארן יחשוב שהוא לא שפוי. דארן דחה בתחילה את התפקיד שלוש פעמים, מתוך מחשבה שהעובדה שזמר אמיתית מגלם תפקיד של זמר, היא יותר מדי לא יצירתית. סוכנו של דארן שכנע אותו בסופו של דבר לקרוא את התסריט. דארן אהב את התסריט והחליט לגלם את הדמות. מאוחר יותר התייחס לזה כאל "הגשמת חלום".

דארן הגיע למבחן הליהוק והתחיל לדבר על כך שהוא יודע מאין להשיג את הטוקסידו המתאים, ועל שהוא יכול לנעול זוג נעליים של דין מרטין שבבעלותו. במהלך הפגישה, בהר השתכנע שדארן כבר נכנס לדמות של פונטיין, לאחר שנכנס אליה בצורה חלקה בזמן השיחה. דארן נמנע בכוונה מקריאת התסריט בזמן החזרה, מכיוון שהוא לא אהב לקרוא את התסריט בצורה "קרה"- כלומר קריאה סתמית ובלי הקשר. במקום זאת, הוא אילתר בכוונה שורות שהוא חשב שהדמות תאמר. בהר התלהב ואמר: "בנאדם, זה מצחיק. כתבתי שורה בדיוק כזו עבור ויק". לאחר שדארן עזב, בהר סיפר בהתרגשות לכותבים האחרים כמה הוא טוב, אבל ציין שאולי הם עדיין צריכים לראות שחקנים אחרים. המפיק הנס ביימלר ענה: "יצאת מדעתך? על מה אתה מדבר? ויק פונטיין בדיוק היה בחדר. אין שאלה, אין שאלה! הוא הבחור!".

דארן נבחר לתפקיד. הוא חשב שפונטיין הוא שילוב של דין מרטין ושל פרנק סינטרה, וגילה שאזכור של נסיעה לווגאס עם הצמד הזה, שנמצאת בתסריט של "His Way", גרם לו לחשוב על העבר, שכן הוא נסע עם סינטרה הבן ועם ננסי סינטרה במטוס הפרטי של סינטרה ללאס וגאס כדי לראות את סינטרה ואת מרטין משחקים במלון "סנדס" במספר הזדמנויות. באותו זמן, דארן לא היה בטוח אם זה יהיה תפקיד חוזר או לא, אבל הוא נהנה מהחוויה. פונטיין הופיע גם בפרק האחרון של העונה, "Tears of the Prophets", ובמספר פרקים לאורך העונה השביעית .

הופעות
------

### "His Way"

ויק פונטיין מוצג לראשונה בפרק "His Way" כהולוגרמה מודעת לעצמה ובעלת תובנות רומנטיות באופן בלתי מוסבר, המהווה חלק מתוכנית הולודק חדשה, בבעלותו של דוקטור ג'וליאן באשיר (אלכסנדר סידיג). כמה מהצוות הראשי של תחנת החלל נוכחים בהופעה שלו של השיר "You're Nobody 'till Somebody Loves You". לאחר מכן, אודו מבקש בחשאיות עצה מפונטיין לגבי רגשותיו כלפי קירה נריס. ויק עוזר לאודו להתאמן על הולוגרמה אחרת שנראית כמו קירה, אבל אודו מגלה שכשקירה האמיתית חוזרת לתחנה הם בקושי יכולים לקיים אינטראקציה. פונטיין, שלו יכולות רבות שאין להולוגרמות רגילות, מעביר את עצמו לתוכנית ההולו בה נמצאת קירה ומזמין אותה לארוחת ערב בבר שלו. קירה מסתקרנת ומקבלת את ההזמנה. פונטיין מזמין גם את אודו לחזור לתוכנית שלו, ואומר שהוא שיפר את קירה ההולוגרפית ושכעת היא מתנהגת הרבה יותר דומה למקור. השניים נפגשים בהולודק והפגישה הולכת טוב עד שאודו מגלה שמדובר בקירה האמיתית ולא בהולוגרמה. אודו וקירה כועסים על ויק ויוצאים בזעם מההולודק, אבל כשהם מחוץ לטיילת, הצמד מתחיל להתווכח, וכתוצאה מכך אודו מנשק את קירה.

### "Tears of the Prophets"

במהלך ההופעה השנייה של הדמות, ב"Tears of the Prophets", באשיר וקווארק מפעילים את התוכנית של פונטיין במטרה לעודד את עצמם לאחר שהבינו שלעולם לא יהיה להם סיכוי עם ג'דזיה דקס (טרי פארל) בגלל מערכת היחסים שלה עם וורף (מייקל דורן). ויק מייעץ להם להמשיך בחייהם.

### "Image in the Sand"

בפרק הראשון של העונה השביעית, "Image in the Sand", וורף מתאבל על מותה של ג'דזיה. הוא הולך לפונטיין ומבקש ממנו לשיר את השיר "All the Way" של פרנק סינטרה. פונטיין שר את השיר בחוסר רצון, ובאמצע השיר וורף מתחיל להרוס את הבר בזעם מוכה יגון.

### "The Siege of AR-558"

בתחילת הפרק "The Siege of AR-558", פונטיין עושה אודישן לרום (מקס גרודנצ'יק) כזמר ליווי חדש, אך הוא לא מקבל את העבודה.

מאוחר יותר, בזמן שחיילי הפדרציה נמצאים במצור הג'מהדאר, באשיר מנגן את ההקלטה של פונטיין שר את השיר "I'll Be Seeing You" כדי להעלות את מורל הלוחמים.

### "It's Only a Paper Moon"

 ערך מורחב – **It's Only a Paper Moon (מסע בין כוכבים: חלל עמוק 9)**  

כתוצאה מכך שאיבד את רגלו במהלך המצור, בפרק "It's Only a Paper Moon", נוג (ארון אייזנברג) ממשיך לנגן את השיר הזה פעמים רבות עם שובו לחלל עמוק 9. הוא הולך להולו-סוויטה כדי לבקש מפונטיין שישיר לו, ולאחר מכן הוא מחליט לעבור לשם לזמן ממושך. בסוף הפרק נוג עוזב את ההולו-סוויטה ומבקש מקווארק להשאיר את התכנית של ויק פועלת במשך כל היום, כדי לאפשר לוויק לקיים חיים רגילים.

### "The Emperor's New Cloak"

גרסה אפשרית של ויק פונטיין ביקום המראה מופיעה בפרק "The Emperor's New Cloak". גרסה זו של פונטיין נראית אנושית (אף על פי שלא ניתן הסבר לכך), והיא נורתה למוות במהלך קרב פייזרים.

### "Badda-Bing Badda-Bang"

פונטיין נאלץ לעזוב את הבר שלו בפרק "Badda-Bing Badda-Bang" משום שהמאפיה האמריקאית השתלטה עליו והפכה אותו לקזינו. למעשה זהו חלק נסתר בתוכנית שיוצרה, פליקס, הכניס לתוכה כדי ליצור בה עניין. הצוות רוצה לעזור לוויק לקבל בחזרה את הבר, אך כדי לעשות זאת הוא ניצב בפני החלטה קשה: מחיקה כוללת של הזיכרון של ויק או להישאר ולסייע לוויק להערים על המאפיה. קפטן בנג'מין סיסקו (אייברי ברוקס) מוביל את הצוות לגנוב את ההכנסות של הקזינו, והם מקווים שכך הם יוכלו לקבל חזרה את הבר. עם הצלחתם, התוכנית מחזירה את הבר לקדמותו, ופונטיין חוגג בשירת השיר "The Best Is Yet to Come" לצוות. במהלך פרק הגמר של התכנית, "What You Leave Behind", קווארק מעביר את הזמן במהלך ההתקפה על קרדאסיה פריים על ידי משחק "Go Fish" עם פונטיין. מאוחר יותר, לאחר הניצחון והתבוסה של הדומיניון, הצוות חוזר לבר של ויק למסיבה חגיגית בה ויק שר את השיר "The Way You Look Tonight".

קבלה
----

דמותו של ויק פונטיין התקבלה בביקורות מעורבות - הן מצד המבקרים והן מצד הציבור. קית' דקנדידו, בביקורת שלו על "His Way" עבור Tor.com, לא אהב את הרעיון של תוכנית ההולו-סוויטה של פונטיין ואמר כי "זה טיפשי, זה קל דעת, זה מעלה כל מיני שאלות מוסריות שהתכנית לא מראה שמץ של רצון לחקור", הוא אמר שהוא נהנה מכישורי המשחק של דארן, ושאלו גרמו לו לחייך בכל פעם שדארן דיבר. זאק הנדלן, שכותב עבור The AV Club, שיבח את הסצנות של שנות ה-60 ב-"His Way" ואמר שזה "לא כל כך מגוחך כמו שזה נשמע, והעובדה שזה עובד, אפילו קצת, היא עדות לשחקנים ולתסריט".

צ'רלי ג'יין אנדרס תיארה את פונטיין כ"גאינן פחות מגניב" בביקורת שלה על "Badda-Bing Badda-Bang", והפרק נכלל ברשימת הפרקים הגרועים ביותר הקשורים להולודק של זיכיון מסע בין כוכבים, אך היא הוסיפה שהיא מעריצה של "It's Only a Paper Moon". הפרק הזה דורג בתור השלישי הטוב ביותר בסדרה על ידי גֵם ווילר עבור "Den of Geek", שכינה את פונטיין "המארח ההולוגרפי האידיאלי" בתוכנית.

בשנת 2020, "ScreenRant" דירג את ויק פונטיין כדמות ההולודק העשירית במיטבה של זיכיון מסע בין כוכבים.

קישורים חיצוניים
----------------

* ויק פונטיין ב: StarTrek.com (באנגלית)

הערות שוליים
------------

1. 1 2 3 4 5  Erdmann & Block (2000): p. 562
2. 1 2  Erdmann & Block (2000): p. 560
3. 1 2 3 4 5  Erdmann & Block (2000): p. 563
4. ↑  "James Darren". *Laughlin, Nevada, Entertainer*. 24 בפברואר 2015. אורכב מ-המקור ב-22 בדצמבר 2015. נבדק ב-8 במרץ 2022. `{{cite news}}`:  (עזרה)
5. 1 2 3 4  "Forever Fontaine – An Interview with DS9's James Darren". StarTrek.com. 13 ביולי 2011. נבדק ב-8 במרץ 2022. `{{cite web}}`:  (עזרה)
6. ↑  Erdmann & Block (2000): p. 584
7. ↑  Erdmann & Block (2000): p. 558
8. ↑  Erdmann & Block (2000): p. 559
9. ↑  Erdmann & Block (2000): p. 585
10. ↑  Behr, Ira Steven; Beimler, Hans (September 30, 1998). "Image in the Sand". *Star Trek: Deep Space Nine*. Season 7. Episode 1.
11. ↑  Behr, Ira Steven; Beimler, Hans (November 18, 1998). "The Siege of AR-558". *Star Trek: Deep Space Nine*. Season 7. Episode 8.
12. ↑  Moore, Ronald D. Mack, David; Ordover, John J. (December 30, 1998). "It's Only a Paper Moon". *Star Trek: Deep Space Nine*. Season 7. Episode 10.
13. ↑  Behr, Ira Steven; Beimler, Hans (February 3, 1999). "The Emperor's New Cloak". *Star Trek: Deep Space Nine*. Season 7. Episode 12.
14. ↑  Behr, Ira Steven; Beimler, Hans (February 24, 1999). "Badda-Bing Badda-Bang". *Star Trek: Deep Space Nine*. Season 7. Episode 15.
15. ↑  Behr, Ira Steven; Beimler, Hans (June 2, 1999). "What You Leave Behind". *Star Trek: Deep Space Nine*. Season 7. Episode 25.
16. 1 2  Anders, Charlie Jane (5 במאי 2009). "Star Trek's Absolute Worst Holodeck Adventures". io9. נבדק ב-8 במרץ 2022. `{{cite web}}`:  (עזרה)
17. 1 2  DeCandido, Keith (21 באוקטובר 2014). "Star Trek: Deep Space Nine Rewatch: "His Way"". Tor.com. נבדק ב-8 במרץ 2022. `{{cite web}}`:  (עזרה)
18. ↑  Handlen, Zack (9 בינואר 2014). ""Star Trek: Deep Space Nine: "His Way"/ "The Reckoning"". The A.V. Club. נבדק ב-8 במרץ 2022. `{{cite web}}`:  (עזרה)
19. ↑  Wheeler, Gem (2 בנובמבר 2012). "Top 10 Star Trek: Deep Space Nine episodes". Den of Geek. נבדק ב-8 במרץ 2022. `{{cite web}}`:  (עזרה)
20. ↑  "Star Trek: 10 Best Holodeck Characters". *ScreenRant* (באנגלית אמריקאית). 2020-05-13. נבדק ב-2022-03-08.

| מסע בין כוכבים: חלל עמוק 9 |
| --- |
| יוצרי הסדרה | ריק ברמן • מייקל פילר • על-פי "מסע בין כוכבים" מאת ג'ין רודנברי |  |
| שחקנים ראשיים | אייברי ברוקס • רנה אוברז'ונואה • מייקל דורן • טרי פארל • ניקול דה בור • סירוק לופטון • קולם מיני • ארמין שימרמן • אלכסנדר סידיג • נאנה ויזיטור |
| דמויות ראשיות | בנג'מין סיסקו • אודו • וורף • דקס (ג'דזיה דקס • אזרי דקס) • ג'ייק סיסקו • מיילס או'בריאן • קווארק • ג'וליאן באשיר • קירה נריס |
| דמויות משנה | וין אדאמי • גאורון • אילם גארק • דוקאט • ואיון • מרטוק • נוג • רום • תומאס רייקר • ויק פונטיין • אישקה |
| גזעי חייזרים | באג'ורנים • ברין • ג'מהדאר • בורג • וורטה • טריל • משתנים • פרנגי • קרדאסים • קלינגונים • רומולאנים |
| מושגים | דיפאיינט • הדומיניון • הולודק • חור התולעת • חלל עמוק 9 • טרנספורטר • יקום המראה • מאקי • מדור 31 • מלחמת הפדרציה-דומיניון • משכפל • פדרציית הכוכבים המאוחדת • הצו העליון • צי הכוכבים • הקרב בוולף 359 • רביע גלקטי • סוגיות מוסריות |
| פרקים בולטים | Duet • The Visitor • Rejoined • Trials and Tribble-ations • Far Beyond the Stars • In the Pale Moonlight • It's Only a Paper Moon • Emissary |
| סרט תעודי | What We Left Behind: Looking Back at Deep Space Nine |
| ראו גם | זיכיון מסע בין כוכבים |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: fcdd439f-ce75-4646-8b6a-ccd908ecf9f8

 |